Schaan, 13. julij 2022

Sporočilo za medije: projekt Re.sources

Rešitve za pravično porazdelitev virov

Mladinski svet CIPRE (CYC) je 8. julija 2022 v okviru projekta *Re.sources* obiskal *njivo zemljanov*, ki so jo začeli urejati v avstrijskem mestu Innsbruck. Gre za globalno pobudo *Njiva zemljanov* (Weltacker), ki ozavešča o pomenu pridelovanja hrane in kaže, kako lahko na 2.000 kvadratnih metrih obdelovalne zemlje pridelamo vire, ki jih ena oseba potrebuje v obdobju enega leta.

Trajnostna raba virov in boj proti podnebnim spremembam sta tesno povezana. V sklopu projekta *Re.sources*, ki se izvaja v programu Erasmus+, so se zato 7. in 8. julija 2022 sestali partnerji projekta *Alpine Climate Action* (ACA), ter člani in članice *Mladinskega sveta* CIPRE (CYC). ACA podpira politično udejstvovanje mladih na področju varstva podnebja, projekt *Re.sources* pa na temo alpskih virov med seboj povezuje mlade iz celotnega alpskega prostora.

Srečanje je potekalo visoko nad Innsbruckom v planinski koči Patscherkofel, kjer so se udeleženci iz različnih alpskih držav udeležili tudi usposabljanja za moderatorje v okviru projekta *Climate Fresk*, prispevali pa so tudi svoje ideje in znanje k pripravi dveh podnebnih taborov v Alpah, ki ju bo leta 2023 organizirala CIPRA. Razprava je tekla tudi o drugih projektnih idejah, kot sta npr. spodbujanje kolesarskega turizma v Italiji ali trajnostno oblikovanje vsebine strokovnih ekskurzij na ledeniška območja.

Srečanje se je zaključilo s projekcijo filma [*Generation Change*](https://www.generationchange.at/), skozi katerega so se udeleženci skupaj z mladim podnebnim aktivistom podali na potovanje po Evropi in pri tem spoznavali posameznike, ki ponujajo svoje rešitve za podnebno krizo. Dokumentarni film se osredotoča zlasti na pozitiven vpliv, ki ga lahko imajo mlajše generacije na sprejemanje in izvajanje podnebnih ukrepov ter ravnanje z naravnimi viri. »Kot smo videli v filmu, lahko za podnebje vendarle nekaj storimo – kot posamezniki ali kot skupina – in pri tem celo velike korporacije niso ovira,« je poudarila Kathrin Holstein, 23-letna članica Mladinskega sveta CIPRE.

Ponazoritev porabe virov

Konec maja so v Innsbrucku začeli urejati t. i. *njivo zemljanov*. Aktivnosti potekajo v okviru istoimenske pobude, ki se ukvarja z iskanjem načinov, kako v globaliziranem svetu zagotavljati oskrbo s hrano. Če bi rodovitna zemljišča na globalni ravni pravično razdelili med vse prebivalce, bi imel vsak zemljan na voljo le okoli 2.000 m² zemlje, na kateri bi moral pridelati vsa tako za prehrano ljudi kakor za krmo živali pomembna živila, pa tudi surovine za tekstil in industrijo ter energetske rastline za proizvodnjo biodizla. »Pozitivno je, da smo za projekt uspeli navdušiti različne generacije,« je pojasnil Felicie Weiss iz innsbruške pobude *Njiva zemljanov* (Weltacker). »Projekt namreč omogoča stik z ljudmi in – čeprav sredi mestnega okolja – z naravo.«

Fotografije v kakovosti, primerni za tisk, si lahko presnamete z naslednjega naslova: [www.cipra.org/sl/sporocila-za-medije](http://www.cipra.org/sl/sporocila-za-medije). Več informacij o projektu CIPRE Re.sources na [www.cipra.org/de/re-sources](http://www.cipra.org/de/re-sources) .

Za vprašanja vam je na voljo:

Veronika Hribernik, področje komunikacije, +423 237 53 01, veronika.hribernik@cipra.org

**Mladinski svet CIPRE – mladi iz vseh alpskih držav se povezujejo!**

Mladinski svet CIPRE, ustanovljen leta 2013, združuje mlade v starosti od 14 do 29 let, ki prihajajo iz najrazličnejših koncev alpskega območja. S projekti, kot je *AlpTick*, mladi uresničujejo lastno vizijo trajnostnega razvoja na območju Alp in vnašajo svoje ideje na različnih področjih delovanja CIPRE. Zainteresirani mladi se lahko obrnejo na Noro Leszczynski (nora.leszczynski@cipra.org).

[www.cipra.org/sl/cyc](http://www.cipra.org/sl/cyc)

**CIPRA – raznolika in pestra organizacija**

Mednarodna komisija za varstvo Alp (CIPRA) je nevladna krovna organizacija z nacionalnimi odbori in regionalnim odborom v vseh sedmih alpskih državah. Zastopa več kot sto društev in organizacij iz sedmih alpskih držav. CIPRA se zavzema za trajnostni razvoj na območju Alp, ohranjanje naravne in kulturne dediščine ter za regionalno raznovrstnost in reševanje skupnih problemov v alpskem prostoru.

[www.cipra.org](http://www.cipra.org/)